《雍雍者鸿十六章 其九》
明代·黎景义

遹岁大渊献，属次于丁。新朝改运，新历颁行。于卬有母，惟知有明。

祀祝举年，新号绝称。大义如日，得之珈缨。

作者简介：黎景义（一六〇三—一六六二？），一名内美，字克和。顺德人。明思宗崇祯间诸生。黎遂球、陈邦彦、梁朝钟、陈子壮、张家玉等皆为其友。明清鼎革，奉母隐居桃山不出。著有《二丸居集》八卷。清陈伯陶编《胜朝粤东遗民录》有传。